Oficiālais Vēstnesis L 053 , 23/02/2002 Lpp. 0007 - 0008



Padomes Regula (EK) Nr. 334/2002 (2002. gada 18. februāris), ar kuru groza Regulu (EK) Nr. 1683/95, ar ko nosaka vienotu vīzu formu EIROPAS SAVIENĪBAS PADOME, ņemot vērā Eiropas Kopienas dibināšanas līgumu, un jo īpaši tā 62. panta 2. punkta b) apakšpunkta iii) daļu, ņemot vērā Komisijas priekšlikumu [1], ņemot vērā Eiropas Parlamenta atzinumu [2], tā kā: (1) Padomes Regulā (EK) Nr. 1683/95 [3] ir noteiktas vienota parauga vīzas. (2) Vīnes Rīcības plāna dokumentā Nr. 38, ko Tieslietu un iekšlietu padome pieņēma 1998. gada 3. decembrī, norādīts, ka jāpievērš uzmanība jaunajām tehniskajām iespējām, lai vajadzības gadījumā panāktu lielāku drošību, izmantojot vienota parauga vīzas. (3) Tamperē 1999. gada 15. un 16. oktobrī sasauktās Eiropadomes secinājumā Nr. 22 norādīts, ka būtu jāturpina attīstīt kopīgā aktīvā politika vīzu un viltoto dokumentu jomā. (4) Vienota parauga vīzu izveide ir būtiska vīzu politikas saskaņošanas sastāvdaļa. (5) Ir jāparedz kopīgu standartu noteikšana attiecībā uz vienota parauga vīzu ieviešanu, jo īpaši vispārējām tehniska rakstura metodēm un standartiem, kas lietojami, aizpildot veidlapu. (6) Atbilstoši augstas drošības standartiem izgatavotas fotogrāfijas iestrādāšana ir pirmais solis ceļā uz tādu elementu izmantošanu, kas nodibina drošāku saikni starp vienotā parauga vīzu un tās īpašnieku, kas veido būtisku ieguldījumu, lai nodrošinātu vienotā parauga vīzu aizsardzību arī pret negodīgu izmantošanu. Tiks ņemti vērā priekšraksti, kas noteikti ICAO (Starptautiskās civilās aviācijas organizācijas) 9303. dokumentā par mašīnlasāmām vīzām. (7) Kopīgi standarti attiecībā uz vienota parauga vīzu ieviešanu ir būtiski, lai atbilstu augstajiem tehniskajiem standartiem un palīdzētu atklāt neīstas vai viltotas vīzu uzlīmes. (8) Pilnvaras šādu kopīgu standartu pieņemšanai būtu jāpiešķir Komitejai, kas izveidota ar Regulas (EK) Nr. 1683/92 6. pantu, kurš būtu jāpielāgo, lai ņemtu vērā Padomes Lēmumu 1999/468/EK (1999. gada 28. jūnijs), ar ko nosaka Komisijai piešķirto ieviešanas pilnvaru īstenošanas kārtību [4]. (9) Tādēļ būtu jāgroza Regula (EK) Nr. 1683/95. (10) Šajā regulā paredzētie pasākumi attiecībā uz vienota parauga vīzu lielāku drošību neiespaido noteikumus, kuri pašlaik regulē ceļošanas dokumentu derīguma atzīšanu. (11) Nosacījumi, kas regulē iebraukšanu dalībvalstu teritorijā vai vīzu noformēšanu, neiespaido noteikumus, kuri pašlaik regulē ceļošanas dokumentu derīguma atzīšanu. (12) Attiecībā uz Islandes Republiku un Norvēģijas Karalisti šī regula papildina Šengenas acquis normas, kas attiecas uz jautājumiem, kuri minēti 1. panta B punktā Padomes Lēmumā 1999/437/EK (1999. gada 17. maijs) par dažiem pasākumiem, lai piemērotu Eiropas Savienības Padomes, Islandes Republikas un Norvēģijas Karalistes Nolīgumu par abu minēto valstu iesaistīšanos Šengenas acquis īstenošanā, piemērošanā un izstrādē [5]. (13) Saskaņā ar 3. pantu Protokolā par Apvienotās Karalistes un Īrijas nostāju, kas pievienots Līgumam par Eiropas Savienību un Eiropas Kopienas dibināšanas līgumam, Apvienotā Karaliste 2001. gada 4. decembra vēstulē paziņojusi, ka tā vēlas piedalīties šīs regulas pieņemšanā un piemērošanā. (14) Saskaņā ar 1. pantu Protokolā par Apvienotās Karalistes un Īrijas nostāju, kas pievienots Līgumam par Eiropas Savienību un Eiropas Kopienas dibināšanas līgumam, Īrija šīs regulas pieņemšanā nepiedalās. Tādējādi, turklāt neskarot iepriekš minētā protokola 4. pantu, šīs regulas noteikumi uz Īriju neattiecas, IR PIEŅĒMUSI ŠO REGULU. 1. pants Regulu (EK) Nr. 1683/95 groza šādi. 1. Regulas 2. pantu aizstāj ar šādu pantu: "2. pants 1. Saskaņā ar 6. panta 2. punktā minēto kārtību vienota parauga vīzām nosaka turpmākos tehniskos priekšrakstus attiecībā uz šādiem jautājumiem: a) papildu elementi un drošības prasības, tostarp paaugstināti standarti viltošanas un falsifikācijas novēršanai; b) tehniska rakstura metodes un standarti, kas lietojami, aizpildot veidlapu. 2. Vīzu uzlīmju krāsas var mainīt saskaņā ar 6. panta 2. punktā minēto kārtību.". 2. Regulas 6. pantu aizstāj ar šādu pantu: "6. pants 1. Komisijai palīdz komiteja. 2. Ja izdarīta atsauce uz šo punktu, tad piemēro Lēmuma 1999/468/EK [6] 5. un 7. pantu. Lēmuma 1999/468/EK 5. panta 6. punktā paredzētais laikposms ir divi mēneši. 3. Komiteja apstiprina savu reglamentu.". 3. Regulas 8. pantam pievieno šādu daļu: "Pielikuma 2.a punktā minētās fotogrāfijas iestrādāšanu īsteno vismaz piecu gadu laikā pēc to tehnisko pasākumu pieņemšanas, kas šā pasākuma īstenošanai paredzēti 2. punktā.". 4. Pielikumā iekļauj šādu punktu: "2.a Iestrādāta fotogrāfija, kas izgatavota atbilstoši augstas drošības standartiem.". 2. pants Kopīgās konsulārās instrukcijas galīgā varianta 8. pielikuma pirmo teikumu un Kopīgās rokasgrāmatas galīgā varianta 6. punktu to formulējumā, kāds ir atbilstoši Šengenas Izpildu komitejas 1999. gada 28. aprīļa Lēmumā [7], aizstāj ar šādu tekstu: "Tehniskās un drošības īpašības vīzu uzlīmes formai iekļauj vai pieņem, ņemot vērā Padomes Regulu (EK) Nr. 1683/95 (1995. gada 29. maijs), ar ko nosaka vienotu vīzu formu [8] un kurā jaunākie grozījumi izdarīti ar Regulu (EK) Nr. 334/2002 [9]." . 3. pants Šī regula neietekmē dalībvalstu pilnvaras attiecībā uz valstu un teritoriālu vienību, kā arī uz to iestāžu izdotu pasu, personu apliecinošu dokumentu un ceļošanas dokumentu atzīšanu. 4. pants Šī regula stājas spēkā 20. dienā pēc tās publicēšanas Eiropas Kopienu Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs saskaņā ar Eiropas Kopienas dibināšanas līgumu. Briselē, 2002. gada 18. februārī Padomes vārdā — priekšsēdētājs J. Piqué i Camps [1] OV C 180 E, 26.6.2001., 310. lpp. [2] Atzinums nosūtīts 2001. gada 12. decembrī (Oficiālajā Vēstnesī vēl nav publicēts). [3] OV L 164, 14.7.1995., 1. lpp. [4] OV L 184, 17.7.1999., 23. lpp. [5] OV L 176, 10.7.1999., 31. lpp. [6] OV L 184, 17.7.1999., 23. lpp. [7] OV L 239, 22.9.2000., 317. lpp. [8] OV L 164, 14.7.1995., 1. lpp. [9] OV L 53, 23.2.2002., 7. lpp. --------------------------------------------------